Neil Taylor

Wrexham

Taylor memulakan kariernya di Manchester City, tetapi meninggalkan kelab itu ketika berumur 15 tahun. Dia kemudiannya berpindah ke Wrexham ketika berumur 16 tahun dan bermain untuk pasukan belia kelab itu, sebelum menandatangani kontrak profesional pada bulan Julai 2007. Dia berjaya menembusi pasukan utama Wrexham ketika musim 2007–08 dimana dia membuat 27 penampilan dalam liga dan piala. Dia melanjutkan kontraknya pada bulan Mac 2008, mengekalkannya di Wrexham sehingga tahun 2010.

Swansea City

Pada akhir musim 2009–10, Taylor menyertai kelab Football League Championship, Swansea City secara perpindahan percuma. Bayaran sebanyak £150,000 ditambah 10% daripada keuntungan masa hadapan telah dipersetujui oleh kedua-dua kelab sebelum memasuki jawatankuasa tribunal pampasan pemain bola sepak profesional pada 30 September 2010. Dia membuat penampilan sulungnya untuk Swans masuk menggantikan Albert Serrán ketika kekalahan kepada Norwich City. Taylor bermain 15 perlawanan liga, sebelum mengalami kecederaan dan penggantungan. Dia terseliuh buku lalinya ketika menentang Reading pada 1 Januari 2011. Taylor kembali beraksi sebulan kemudian pada 19 Februari ketika menentang Doncaster Rovers. Pada minggu yang sama, dia dan kapten pasukan, Garry Monk menjadi bapa. Pada 12 Mei 2011, dalam perlawanan pertama peringkat separuh akhir play-off Championship menentang Nottingham Forest, Taylor dibuang padang selepas 53 saat kerana kekasarannya terhadap Lewis McGugan. Perlawanan itu berakhir dengan keputusan 0–0.
Persembahan cemerlangnya menarik minat Newcastle United yang membuat bidan £1j-tambahan untuknya pada musim panas itu, tetapi dia memberi komiten untuk Swansea dan melanjutkan kontraknya. Keputusan itu kemudiannya berbaloi untuknya dan kelab selepas dia sekali lagi mempunyai musim yang cemerlang dan membantu Swans menduduki tempat ke-11 dalam musim Liga Perdana Inggeris pertama mereka.
Taylor patah buku lali ketika menentang Sunderland pada 1 September 2012 selepas terjatuh dan kemudiannya tidak beraksi sehingga musim berakhir. Pada 14 Disember 2012, Taylor menandatangani kontrak baru tiga tahun setengah bersama Swansea yang akan tamat pada tahun 2016.
Pada lewat bulan Februari, Taylor kembali menjalani latihan selepas enam bulan terkeluar akibat kecederaan. Tidak lama selepas dia kembali, Swansea City memenangi Piala Liga Inggeris selepas kemenangan 5–0 ke atas kelab League Two, Bradford City. Pada lewat bulan April, dia bermain 80 minit untuk pasukan Swansea City B21 sebagai sebahagian daripada proses pemulihan. Taylor membuat penampilan senior pertamanya sejak kembali daripada kecederaan masuk menggantikan Ben Davies ketika kekalahan 2–0 kepada Chelsea pada 28 April 2013. Selepas perlawanan itu, dia menyatakan kelegaannya untuk kembali ke pasukan utama.
Selepas Taylor kembali, pengurus Swansea, Michael Laudrup mengambarkan persaingan untuk posisi pertahanan kiri diantara Taylor dan Davies sebagai “masalah yang bagus untuk dihadapi oleh pengurus”. Susulan perpindahan Davies ke Tottenham Hotspur pada tahun 2014, Taylor kembali menjadi pemain pertahanan kiri pilihan utama untuk Swansea. Taylor menandatangani kontrak baru selama empat tahun pada bulan Jun 2015, mengekalkannya di kelab itu sehingga tahun 2019.

Wales

Pada asalnya boleh beraksi sama ada untuk Wales atau India, Taylor membuat penampilan sulungnya untuk Wales pada 23 Mei 2010 ketika menentang Croatia di Stadion Gradski vrt. Dia bermain empat kali dalam perlawanan kelayakan Euro 2012.
Pada 9 September 2014, ketika perlawanan pertama Wales dalam pusingan kelayakan UEFA Euro 2016, dia memberi penalti kepada Andorra pada minit kelima, yang kemudiannya dijaringkan oleh Cristian Martínez, tetapi Wales berjaya bangkit untuk menang 2–1.

Great Britain

Stuart Pearce menamakan Taylor dalam skuad 18-pemain untuk Sukan Olimpik 2012 di London sebagai salah seorang daripada tiga pemain Swansea City. Dia bermain perlawanan pertamanya untuk Great Britain semasa perlawanan persahabatan menentang Brazil di Stadium Riverside. Dia kemudiannya beraksi dalam kesemua perlawanan di peringkat kumpulan dan membantu mereka layak ke peringkat kalah mati.

Kehidupan peribadi

Dilahirkan di Ruthin, Denbighshire, Taylor merupakan kacukan Wales-India. Ibunya berasal dari Kolkata, India.